Драги седмаци, данас ћемо анализирати приповетку српског нобеловца Иве Андрића „Прича о кмету Симану“.

За почетак је прочитајте у вашим Читанкама.

Ваш задатак ће бити, као и до сада, да покушате самостално да анализирате приповетку. Када то урадите самостално, погледајте овде дату аналзизу и препишите је у свеске за школски рад.

**ИВО АНДРИЋ (1892-1975)**

**„ПРИЧА О КМЕТУ СИМАНУ“**

**О писцу:**

* Иво Андрић рођен је у Травнику 9. октобра 1892. године.
* Своју прву песму објављује 1911. године.
* 1944. године завршава чувени роман „На Дрини ћуприја“ за који добија Нобелову награду 1961. године
* Био је члан Српске академије наука и уметности.
* Његова најпознатија дела су :“Ех Ponto“, „Немири“, Мост на Жепи“, „Разговор са Гојим“, „На Дрини ћуприја“, „Приче о деци“, „Проклета авлија“, „О причи и причању“, „Травничкa хроника“ ...
* Умро је 13. марта 1975.године у Београду.

\*\*\*\*\*

**Књижевни род**: епика

**Књижевна врста**: приповетка

**Место радње**: Сарајево и околина

**Време радње**: лето 1878. године; улазак аустријских трупа у Сарајево

**Тема дела**: Симан и његова борба за поштено суђење (а због тога и пропаст). Пропаст једног кмета у борби за бољу хијерархију у друштву.

**Историјска основа**: Босна и Херцеговина је од 1878. под аустријском влашћу. Власт се променила, али однос господар – слуга остаје исти.

**Стилски поступци**: ток свести, приповедање у 3. лице једнине, свезнајући приповедач,  дијалог, дескрипција.

**Тематске целине – композициона анализа:**

* **Увод** – Ибрага се пажљиво распитао да ли има право да узме свој део шљива, јер више није у турској царевини, већ у Аустроугарској. И даље несигуран,  одлази у воћњак. Тамо га чека Симан, лежећи, са рукама под главом и већ својим ставом казује свој став и исказује непоштовање аги, наговештавајући сукоб.
* **Заплет**– прикривен сукоб аге и Симана исказан кроз њихова размишљања. Слика воћњака у јесен симбол је богатства и права за које се Симан бори. Андрић прати ток мисли Ибраге и истиче његов бес и повређен понос, који ага  успешно сакрива, јер је и даље заплашен и несигуран несрећним временима. По први пут Симан не устаје пред њим, није савијен и понизан, а aга не може да поверује колики је кмет када се исправи у устане. Повијеност и понизност представљају статус кмета, а усправан став и подигнута глава понос и достојанство човека. Одмеравају се и говоре мало, сваки у својем роју мисли.
* **Врхунац или кулминација** – отворен сукоб Ибраге и Симана у којем Симан говори о свом праву и људској и божјој правди у име хиљада и каже “НЕ”. Симан говори у име свих кметова, говори у име низа поколења, говори у име свих потлачених на овоме свету и толика га снага просто надјачава. „ одговара оштрим и кратким не, у којем оно е пуца и жеже као пламени бич …Тешко је веровати да толико огорчења и победничког кликтања може стати у један једини слог“. Окреће се на све четири стране света, окреће се пут бога. Цео свет, бог, морају чути о неправди. и то што први пут може да проговори о неправди драже му је него цело имање.

Дијалози су кратки и само покрећу нове лавине размишљања.

* **Перипетија** – Ага се понижава и тражи да набере мало шљива, већа му је срамота да се врати празних руку, али Симан не да.
* **Расплет** – Ибрага се враћа празних руку, једва чекајући да прође утрину, а Симан жали што је још толико неизречених речи остало у њему, а није их никоме никада рекао.
* ага – турски земљопоседник, газда
* кмет – сељак
* читлук – сеоско имање
* сарач – седлар, занатлија који израђује опрему за коње-седла
* халал – благослов, опроштај
* утрина – запуштено земљиште, земљиште намењено за испашу стоке

Послушајте и анализу приповетке на следећем линку:

<https://www.youtube.com/watch?v=-RquULbEmiM>

Кога занима може погледати и филм који је снимљен према истоименој приповетки:

<https://www.youtube.com/watch?v=ulJjpDIjP1g>